
Félvezető spinkvantumbitek vezérlésének leírása g-tenzor modulációval

A szilícium-germánium nanostruktúrákban létrehozott spinkvantumbiteken alapuló kvantumprocesszorok gyors fejlődést mutattak az utóbbi néhány évben, kis méretük miatt pedig a spinkvantumbitek lehetnek a jövőben a sokmilliónyi kvantumbitet tartalmazó kvantumszámítógépek elemi építőkövei.
Ezekben a nanostruktúrákban végtelen sok energiaszintet találhatunk, amelyek közül a legalacsonyabb két állapotot használjuk kétállapotú rendszerként. A kvantumbitek vezérlésének leírásánál figyelembe kell venni a magasabb energiaszintek hatását, erre a bevett módszer az ún. g-tenzor modulációs rezonancia, röviden g-TMR. A kvantumbitek létrehozása elektródákra adott DC feszültségekkel történik, ezek csapdázzák az elektront (vagy lyukat), a vezérlés pedig az egyik elektródára küldött AC feszültséggel lehetséges. A g-TMR mögé az a szemléletes kép tehető, hogy először figyelembe vesszük a DC feszültség hatását, a végtelen dimenziós Hamilton-operátorból pedig egy kétdimenziós effektív Hamilton-operátort származtatunk, amely a g-tenzort tartalmazza (a g-tenzor a giromágneses faktor általánosítása anizotróp esetre). A vezérlés úgy történik, hogy bekapcsoljuk az AC feszültséget, ez modulálja a g-tenzort, így pedig egy alacsonydimenziós, időfüggő Hamilton-operátort kapunk, amely a dinamikának egy kényelmes leírását teszi lehetővé.
Annak ellenére, hogy a g-TMR egy bevett módszer a spinkvantumbitek vezérlésének leírására, eddig csak a legegyszerűbb dinamika, a monokromatikus vezérlés esetén volt bebizonyítva, hogy alkalmazható a módszer, bonyolultabb dinamika esetén nem. A dolgozatban megmutatjuk, hogy az egy elektródával történő monokromatikus és bikromatikus vezérlés esetén a g-TMR jó közelítéssel az egzakt eredményre vezet, azonban két különböző elektródával történő bikromatikus vezérlés esetén a g-TMR leírás nem alkalmazható. Emellett általánosítjuk a g-TMR formalizmusból származó eredményeket a Rabi-frekvenciára és a Bloch-Siegert eltolódásra bikromatikus esetben. Végül egy konkrét modellt vizsgálunk, egy kétdimenziós parabolikus bezárópotenciállal csapdázott elektront Rashba spin-pálya kölcsönhatással, ahol az általános eredmények jól demonstrálhatóak.



